Il-Gvern għandu l-aħħar kelma dwar jekk persuna tieħux iċ-ċittadinanza Maltija wara l-iskrutinju neċessarju li jsir mill-kumpanija internazjzonali li tilqa’ l-applikazzjonijiet u wara r-rakkomandazzjonijiet li jsiru mill-aġenzija governattiva Identity Malta. Dan tħabbar mill-Ministru tal-Intern Manwel Mallia meta ppreżenta t-tieni qari tal-abbozz ta’ ligi li jemenda l-liġi taċ-ċittadinanza u li għandha l-għan li tħajjar lejn Malta investituri internazzjonali. Il-Minsitru qal li l-Opppożizzjoni kienet ilha taf bil-programm tal-Gvern sa mill-bidu ta Ġunju li għadda u fil-bidu kienet ingħatat l-impressjoni li kienet favur l-abbozz.  Huwa qal li l-kumpanija internazzjonali Henley & Partners intgħażlet mill-Gvern wara sejħa għall-interess.  Il-kumpanija, li kienet ukoll tat pariri lill-Gvern Nazzjonalsita dwar skemi ta’ residenza, hija meqjusa bħala kumpanija ewlenija fid-dinja fejn jidħlu investriment simili. Il-Ministru Mallia qal ukoll li l-Oppożizzjoni ingħatat ukoll kopja tar-regolamenti li jridu jidħlu fis-seħħ u li juru s-serjetà li biha se titmexxa l-iskema. Minbarra d-diliġenza mill-kumpanija Henley, li trid tassigura li l-applikanti qatt ma jkunu ġew investigati jew instabu ħatja ta’ xi reat, il-pulizija lokali taghmel it-tiftix tagħha permezz tal-Interpol.  F’kull każ, l-aħħar deċizjoni tkun tal-Ministru u mhux ta’ Henley jew ta’ Identity Malta. Huwa qal li l-flus li l-Gvern idaħħal minn din l-iskema se jmorru f’fond ta’ żvilupp biex jintużaw għal proġetti infrastrutturali u oħrajn fl-oqsma tas-saħħa, l-edukazzjoni u l-housing soċjali. Il-kelliem ewlieni tal-Oppożizzjoni Jason Azzopardi ċahad li kien ingħata xi tagħrif dwar l-iskema f’Ġunju li għaddha.  Huwa qal li l-Ministru kien semmielu programm ta’ investiment li kien għadu fi stadju embrijoniku. Huwa qal li l-Oppożizzjoni irceviet l-abbozz u r-regolamenti permezz ta’ email ftit tal-ħin biss qabel ma ġie ppublikat l-abbozz. L-Avukat Azzopardi sostna li l-kumpanija Henley se tieħu €140,000 mis-€650,000 mħallsa għal ksib taċ-ċittadinanza waqt li se titħallas ukoll €100,000 mingħand l-applikanti. Huwa sostna li Malta se tniedi konferenza f’Miami fejn se tvara dan il-programm flimkien mal-awtoritajiet ta’ St Kitts u Antigua fil-Karibew. Dr Azzopardi saħaq li l-Gvern kien qed jipprivatizza ic-cittadinanza.